# Llorenç Giménez Tarazona

Llorenç Giménez Tarazona (Alfafar, 8 d'octubre de 1954 - València, 30 d'agost de 2019), també conegut com a Llorenç el contacontes, va ser un contacontes valencià. Va contribuir a popularitzar la figura del rondallaire i la recuperació del patrimoni oral del país.
Va ser un dels fundadors de l'Escola Gavina, un dels motors de la renovació pedagògica de l'escola valenciana i de la introducció del valencià a les aules. Des de l'any 1996 es dedicà en exclusiva a l'ofici de contacontes, a escriure històries i explicar-les a les escoles. Va escriure una dotzena de llibres infantils i va col·laborar en programes de la ràdio i televisió valenciana.
Va guanyar diversos premis com ara l'Empar de Lanuza de literatura infantil, el de la Crítica Serra d'Or de literatura infantil i juvenil i el de l'Associació de Biblioteques Valencianes.
Al Barri Orba d'Alfafar existeix un parc que porta el nom de l'escriptor i contacontes.
L'any 2019, arran del traspàs de Llorenç, l'ajuntament d'Alfafar va comunicar que la Fira del Llibre d'Alfafar passaria a denominar-se Fira del Llibre Llorenç Giménez en reconeixement de la figura de l'escriptor i contacontes alfafarenc.
El 7 d'octubre de 2019, la Generalitat Valenciana li concedí la Distinció de la Generalitat al Mèrit Cultural "com a reconeixement a la seua sensibilitat i enginy per a fer màgia amb les paraules, deixant bocabadats xiquets, xiquetes i majors, que van gaudir del privilegi d’escoltar-lo".

## Obra

* Rondalles de la Ribera (Edicions Camacuc, 1994)
* El castell de rei i el secret de les cinc llegendes (Generalitat Valenciana,1994)
* Els animals agraïts (Institut Municipal de Cultura de Meliana, 1996)
* El fantasma dels ulls blaus (Tàndem, 1996)
* La mona i la palmera cocotera (Edicions del Bullent, 1997)
* Tresor de contes (Edicions Voramar, 2001)
* Un conte, désset endevinalles i un regal (La Gavella. Moviment per la Llengua i la Cultura, 2001)
* Els acudits de Llorenç (Editorial Bromera, 2003)
* Pepet el geperut i Roc el panxut i altres rondalles (Edelvives, 1999)
* Els contes del Sambòrik (Perifèric Edicions, 2006)
* Oficis de Rondalla (Edicions 96, 2009)
* Les flors de l'Albagés (Edicions del Bullent, 2010)
* La aldea de las flores (Edicions del Bullent, 2010)
* La mona lectora (Edicions del Bullent, 2016)

## Referències

* ↑ «Muere Llorenç Giménez, conocido cuentacuentos y profesor valenciano, a los 65 años» (en castellà), 31-08-2019. [Consulta: 3 setembre 2019].
* ↑ País, El «Fallece el ‘contacontes' Llorenç Giménez, el mago de las palabras y la sonrisa» (en castellà). El País [Madrid], 31-08-2019. ISSN: 1134-6582.
* 1 2 3 «S'ha mort el mestre i gran contacontes Llorenç Giménez». [Consulta: 31 agost 2019].
* ↑ «Llorenç Giménez, el llegat de la tradició oral valenciana», 31-08-2019. [Consulta: 31 agost 2019].
* 1 2 3 4 5 Hortanoticias, Redacción. «Alfafar bautiza su Feria del Libro con el nombre del cuentacuentos Llorenç Giménez, fallecido hace unos días» (en castellà), 02-09-2019. [Consulta: 3 setembre 2019].
* ↑ «DECRET 222/2019, de 7 d’octubre, del Consell, de con-cessió de la Distinció de la Generalitat al Mèrit Cultural a Llorenç Giménez Tarazona. [2019/9618]». Diari Oficial de la Generalitat Valenciana, Num. 8653 / 09.10.2019, 07-10-2019 [Consulta: 21 febrer 2021].
* ↑ «Llorenç Giménez Tarazona | llibresvalencians.com». Arxivat de l'original el 2019-08-31. [Consulta: 2 setembre 2019].
* ↑ «Bullent | La mona lectora». [Consulta: 2 setembre 2019].